text: उन्होंने लिखा है कि कांग्रेस पार्टी ऐतिहासिक तौर पर और विचारधारा के तौर पर इन समूहों का विरोध करती रही है लेकिन राहुल गांधी के मन में इनके लिए सहानुभूति नज़र आती है. उनको जेएनयू और हैदराबाद में आपत्तिजनक नारेबाज़ी करने वालों के साथ जाने का भी कोई अफसोस नहीं दिखता है. उन्होने आगे लिखा है कि कश्मीर में मस्क्यूलर या सख्त नीति की बात की जाती है. एक हत्यारे से निपटना भी कानून और व्यवस्था का मुद्दा है. यह राजनीतिक समाधान का इंतजार नहीं कर सकता. एक फ़िदाईन मरने की बात करता है. उसे मारने से भी परहेज़ नहीं होता. क्या उसके सामने सत्याग्रह की बात की जा सकती है. जब वो मरने की बात कर रहा हो तो क्या सुरक्षा बल उससे संपर्क कर सकते हैं. आमने सामने बैठकर बातचीत कर सकते हैं?